정조 1년
丁酉三月二十七日辰時。上御興政堂。晝講。大臣備局堂上。引見入侍時。知事洪樂性。特進官黃景源。參贊官李鎭衡。侍讀官朴宗來。檢討官沈煥之。假注書鄭東浚。記事官林錫喆徐龍輔。左議政金尙喆。右議政鄭存謙。兼兵曹判書蔡濟恭。知中樞府事具善復。行工曹判書具允鈺。行吏曹判書徐命善。禮曹判書洪樂性。左參贊李重祜。刑曹判書張志恒。司直李漢膺。刑曹參判鄭一祥。行副司直徐浩修。行江華留守金鍾秀。大司諫李義翊。持平成鼎鎭。右副承旨徐有防。事變假注書李運彬。以次進伏訖。上讀前受音訖。宗來。讀自冬十有一月壬辰。至亂臣賊子懼。上讀新受音訖。宗來曰。春秋作。亂臣賊子懼。可見聖人筆法之嚴。然而後世亂臣賊子。接跡而起。此則但知有春秋。而不知春秋之義故也。今我殿下。初服之年。進講春秋。此正明義理之時也。自昨年以來。群匈輩出。亂孼潛萌。此實有有文不知義之嘆也。伏願殿下。於春秋一部上。明其義理之正大。闡其筆削之森嚴。使亂臣賊子知懼焉。煥之曰。春秋一書。卽謹嚴之書也。不可以字句見也。聖人削則削筆則筆之。大經大法。有可見也。伏願勿以字句間究解。須着義理上看得焉。上曰。上下番文義俱好矣。樂性曰。玉堂已陳。別無可陳文義矣。景源曰。春秋一部。卽直書人君之是非。治亂之得失。故後世所以懲畏者也。鎭衡曰。經筵玉堂已陳。別無更陳矣。命經筵先退。上曰。左右相進。尙喆存謙進伏。上曰。今日之雨。何如。尙喆曰。可謂喜雨矣。尙喆等曰。日間聖體。若何。上曰。一樣矣。王大妃殿氣候。若何。上曰。一樣矣。惠慶宮氣候。若何。上曰。一樣矣。上問濟恭曰。今番試所。何如。濟恭曰。大勝於前日之雜亂。而靑衿。有濟濟之美矣。尙喆曰。此咸鏡監司趙重晦狀啓也。以爲昨年本道麻農全失。而方當設賑之時。納布軍之身布責納。有若龜背之括毛。以本營留在三手軍布中。三十九同三十疋。依節目入送北兵營。今年條軍兵收布。特爲停減事。請令廟堂稟旨矣。從前南關麻農全失之歲。以此留布。入送北營。已有節目。如今慘歉之年。何可責捧於設賑之民乎。所請三十九同三十疋。依前例擧行。俾紓此時民力之意。分付。何如。上曰。依爲之。出擧條尙喆曰。向來捕廳。以監察李羲星事。有草記所論。而及其査問後。事竟爽實。從事官。旣以此被罪。則當初草記。難免不審之責。當該捕將李敬懋。罷職。何如。上曰。依爲之。出擧條上曰。右邊捕盜大將李敬懋罷職。出榻敎存謙曰。農務方劇。未下直守令。卽爲辭朝。催促下送。何如。上曰。未下直守令。當日辭朝。出榻敎上曰。近日門禁至嚴。而亂入撃鼓者何也。濟恭曰。臣昨自試所出來。略聞委折。則撃鼓人。非良人。卽興化門雇立軍士云矣。濟恭進伏曰。臣於望筒。有不察之失。惶恐待罪矣。上曰。勿待罪。鍾秀曰。本府軍餉元數之比前大縮。曾已仰達矣。京外所貸去中。年久難推尋處。雖難遽論。而其中湖西移轉米。癸未所貸去者。元耗竝今爲三千九百石零。而聞湖西各邑還穀數多處。則皆願納云。且辛巳年因本府陳請。兩南別會耗米各五百石。每年輸送本府。添餉事定奪矣。嶺南則年年輸送。而湖南則。以年匈展限。年年退托。至今十餘年。元數爲七千石。而本府年終別單中。以本府軍餉元數載錄矣。年前又因本府陳請催促。而至今遷就。當此軍餉枵然之時。如此應捧之物。何可一任該道之推托。而坐守空簿乎。趁今夏。各別輸送之意。斯速知委。俾無如前之弊似好故。敢達。上曰。大臣之意。何如。尙喆曰。嶺南則以錢。湖南則以米。而江都之未推捧。今過十年之久。則未知本道。果有年年備置者乎。旣是朝家定式。申飭該道。使之擧行。好矣。上曰。依爲之。出擧條鍾秀曰。本府軍餉。以用舊蓄新之故。每年還分時。經數年久陳之穀。自多減縮之患。本府曾亦有分數蕩減之規矣。中間勿施之故。今則每年減縮之數。都歸於色庫無面。此不但白徵之爲冤。逋欠之弊。亦起於此。壬辰年南漢軍餉米。每石鼠耗二升蕩減事。因該府尹疏請。定式施行矣。本府軍餉米鼠耗二升蕩減。一依南漢例。施行。何如。上曰。大臣之意。何如。尙喆曰。鼠耗二升。數必不多。南漢近例。亦果如此。今於守臣之請。獨何可靳持耶。存謙曰。鼠耗蕩減。數旣無多。且有南漢已許之例。其在一視保障之道。似宜無異同矣。上曰。依爲之。出擧條鍾秀曰。壬辰年南漢鼠耗蕩減事。廟堂覆奏時。大臣。以倉庫中只有鋪板。不設廳板。請割給軍餉耗米五百石。限數年盡設廳板蒙允矣。本府各倉庫。亦只有鋪板。而無廳板。一依南漢例。擧行似好。而本府則是産石燔灰之地。或設廳板。或鋪石塗灰。隨便擧行。亦無妨。下詢大臣處之。何如。上曰。何如。尙喆曰。江都異於南漢。若以所産之灰石。隨其分糶虛庫之時。次次鋪石塗灰。則其爲堅固。豈鋪板之比。使之依此擧行。似得宜矣。存謙曰。臣亦與之商確。而以此爲便好矣。上曰。依爲之。出擧條鍾秀曰。長寧殿燒木貢價。有不可不釐正者。故敢達矣。長寧殿祭物。元貢之外。又有燒木貢物矣。乙未春。因禮曹佐郞具性玉筵達。逐日點火。改以間二日點火。則進排燒木。比前減三分之二。貢價固當減數磨鍊。而因循未及釐正矣。昨年第二室奉安之後。燒木貢物。又依第一室。逐日點火之數。別爲磨鍊。乙未當減之數與昨年當添之數。足可相當。而前旣當減而不減。後又不當別設而別設。殆同尾閭之洩。令該曹與本府。相議磨鍊實數後。分付該廳。使之釐正。恐合事宜矣。上曰。依爲之。出擧條義翊鼎鎭宗來煥之所啓。請和緩。削去其號。依律處斷。上曰。不允。又所啓。請還寢付處罪人韓翼謩放送之命。仍施遠竄之典。上曰。不允。又所啓。請亟寢付處罪人金相福放送之命。爲先施以遠竄之典。上曰。不允。義翊鼎鎭所啓。請楸子島荐棘罪人趾海。濟州牧定配罪人纘海。更令王府。拿鞫嚴問。快施當律。上曰。不允。又所啓。請薪智島定配罪人敬彬。熊川縣定配罪人成運。亟令王府。拿鞫得情。上曰。不允。又所啓。請還寢象厚放歸田里之命。仍施絶島定配之典。上曰。不允。又所啓。請洪樂任亟命王府。拿鞫嚴問。上曰。不允。又所啓。請黑山島定配罪人金龜柱。依律處斷。上曰。不允。又所啓。請杖配罪人韓命周。亟令王府。設鞫嚴問。上曰。不允。義翊所啓。請南海縣圍籬安置罪人具庠。更令王府。嚴鞫得情。快正王法。上曰。不允。又所啓。請大靜縣爲奴罪人金壽賢。更令王府。拿鞫嚴問。依律處斷。上曰。不允。又所啓。請旌義縣荐棘罪人尹泰淵。亟令王府。拿鞫嚴問得情。快正王法。上曰。不允。又所啓。請爲奴罪人河翼龍金重得。亟令王府。拿鞫得情。快正王法。上曰。不允。又所啓。請海南縣定配罪人李弘濟。亟令王府。拿鞫嚴問。上曰。不允。又所啓。請海南縣竄配罪人金載順。亟令王府。拿鞫嚴問。上曰。不允。又所啓。請寢南海縣島配罪人尹蓍東放送之命。上曰。不允。又所啓。文衡圈點。何等重事。而當薦之人。如有不可當之事。則至有前前大提學牌招擧行之事矣。日昨文衡圈點時。大提學黃景源。以再被改正之人。不顧處義。恬然冒當。其人雖不足責。而今當一初淸明之時。其在懲勵廉恥之道。決不可置而不論。請前大提學黃景源削職。上曰。不知前例。不允。上謂尙喆曰。今此臺臣之啓。何如。尙喆曰。臣於臺啓之際。不敢措辭。而雖不知文園之故事。旣被改正。則似難遽出矣。義翊所啓。臣以無似。猥忝耳目之任。以目下所見。俾效一日之責矣。及承聖批。以不知前例。至有不允之敎。臣何敢一日晏然於臺次乎。請命遞斥臣職。上曰。其所靳允。非謂臺言之不是也。不知前例而然。勿辭。亦勿退待。鼎鎭所啓。請大靜縣爲奴罪人金壽賢。依律處斷。上曰。不允。又所啓。請黑山島荐棘罪人述海。拿鞫嚴問得情。上曰。不允。又所啓。請洪龍漢遠地定配。上曰。不允。又所啓。請罷乙未五月庭試榜。上曰。不允。又所啓。請爲奴罪人河翼龍金重得。亟令王府。拿鞫得情。快正王法。上曰。不允。又所啓。請放逐罪人安大濟。更令王府。拿鞫得情。上曰。不允。又所啓。請河東府定配罪人李克生。依律處斷。上曰。不允。又所啓。請梁山郡定配罪人錫達。依律處斷。上曰。不允。又所啓。請削出罪人金漢耆。亟施竄配之典。上曰。不允。又所啓。請海南縣竄配罪人金載順。亟令王府。拿鞫嚴問。上曰。不允。又所啓。請削黜罪人李澤遂會遂。竝施屛裔之典。上曰。不允。又所啓。請韓後翼。亟令王府。拿鞫嚴問。上曰。不允。又所啓。請昌城府定配罪人趙𡷗。更令王府。拿鞫嚴問。措辭竝見上上曰。不允。命退。諸臣以次退出。